Bonde
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Bonde er en svensk adelsslekt som med sikkerhet kan føres tilbake til brødrene Tord Bonde, nevnt 1310–1327, og Erengisle Petersson, nevnt 1319–1350. Sønnesønns sønnesønner av den førstnevnte var den svenske og norske kongen Karl Knutsson Bonde (1408–1470) og hans fetter marsk Tord Karlsson Bonde (død 1456).
Sønn av Erengisle Petersson var Peter Bonde (død 1390) til Bordsjö i Småland, et gods som fremdeles er i slektens eie. Hans sønnesønns sønnesønn var Jöns Bonde (død 1566) til Bordsjö. Han var farfar til Carl Bonde (1581–1652), som ble friherre i 1651, Jöns Bonde (1582–1662) og Ulf Bonde (1585–1657).Carl friherre Bonde var far til riksråd Gustav friherre Bonde d.e. (1620–1667), hvis sønn var Carl friherre Bonde (1648–1699), som ble greve med navnet Bonde af Björnö i 1695. Hans sønner var Gustaf greve Bonde af Björnö (1682–1764) og Nils greve Bonde af Björnö (1685–1760). Sønnesønner av den førstnevnte var storgodseieren Gustaf greve Trolle-Bonde (1773–1855) til Sävstaholm, Trolleholm med mer og Frederik Ulf greve Bonde (1774–1852) til Vibyholm. Sønn av den sistnevnte var Gustaf greve Trolle-Bonde (1806–1884) til Säfstaholm, Wibyholm, Hörningsholm, Cathrineholm, Bordsjö, Askeryd, Herrestad og Trolleholm, som arvet en stor del av slektens godser.Hans sønner delte godsene, slik at Hörningsholm med mer tilfalt Gustaf Frederik greve Bonde af Björnö (1842–1909), mens Carl Johan greve Trolle-Bonde (1843–1912) fikk storgodset Trolleholm i Skåne. Førstnevntes sønnesønns sønns barn er Carl Gustafsson greve Bonde af Björnö (født 1947) til Hörningsholm og Malin Blanche Catharina Gustafsdotter grevinne Bonde af Björnö (født 1952) til Vibyholm.Sønn av Carl Johan greve Trolle-Bonde var øverste kammerjunker Gustaf-Carl greve Trolle-Bonde (1868–1951). Hans sønnesønn er Gustaf greve Trolle-Bonde (født 1943) til Trolleholm.Sønnesønns sønnesønn av Jöns Bonde (1582–1662) var Carl Göran Bonde (1757–1840), som gjennom sitt ekteskap kom i besittelse av storgodset Ericsberg og ble friherre i 1802. Hans sønnesønner var fideikommissbesitter på Ericsberg Carl Jedvard friherre Bonde (1813–1895) og forfatteren og teatersjefen Knut Philip friherre Bonde (1815–1871). Førstnevntes sønn var politikeren og forfatteren Carl Carlsson friherre Bonde (1850–1913) til Ericsberg. Godset tilhører nå hans sønnesønns sønn Carl Göran Carlsson friherre Bonde (født 1941).Sønnesønn av Ulf Bonde (1585–1657) var Claes Bonde (1664–1726) til Sävstaholm, som ble greve i 1719. Denne slektsgrenen døde ut i 1783. Les mer i Store norske leksikon adel Sveriges historie